HU Az Európai Unió Hivatalos Lapja C 62/3

A Tanács és a tagállamok kormányainak a Tanács keretében ülésező képviselői által elfogadott következtetések a mindenkire kiterjedő magas színvonalú oktatás megvalósítását célzó inkluzív diverzitásról

(2017/C 62/02)

AZ EURÓPAI UNIÓ TANÁCSA ÉS A TAGÁLLAMOK KORMÁNYAINAK KÉPVISELŐI

EMLÉKEZTETVE a kérdésnek a mellékletben ismertetett politikai hátterére és különösen az ENSZ 4. fenntartható fejlesztési céljára (1), az Oktatás és képzés 2020 összefüggésében az oktatásról és képzésről készült közös jelentésre (2), továbbá a polgári szerepvállalásnak, valamint közös értékeinknek: a szabadságnak, a toleranciának és a megkülönböztetésmentességnek az oktatás által történő előmozdításáról szóló párizsi nyilatkozatra (3),

TUDOMÁSUL VÉVE „Az oktatás javítása és korszerűsítése” című bizottsági közleményt (4),

TUDATÁBAN ANNAK, hogy:

— Az Európai Unió közös értékeken és általános jogelveken alapul, amelyeket az Európai Unióról szóló szerződés (EUSZ) 1–3. cikke foglal magában, ami új szakaszt jelöl az Európa népei közötti egyre szorosabb unió megteremtésére irányuló folyamatban,

— az oktatáspolitika elsődleges szerepet játszik a befogadásnak és a sokféleség tiszteletének az Európai Unióban (EU) való előmozdításában,

— az inkluzív oktatás formális, nem formális és informális összefüggésben egyaránt kezeli a tanulók eltérő igényeit, és választ kínál azokra azzal a céllal, hogy ösztönözze minden személy magas színvonalú oktatásban való részvételét,

— az európai társadalmak sokfélesége lehetőségeket és kihívásokat egyaránt magában rejt az oktatási és képzési rendszerek tekintetében, ami szükségessé teszi, hogy nagyobb hangsúly helyeződjön a befogadás és a közös értékek előmozdítására annak elősegítése érdekében, hogy a különböző kulturális identitással rendelkező személyek együtt tudjanak élni egy békés és demokratikus Európában,

— a jövőben tovább fog növekedni a sokféleség Európában, és tényleges szükséglet küzdelmet folytatni az európai polgárokat és a migránsokat – különösen az újonnan érkezetteket – egyaránt érintő intolerancia és társadalmi kirekesztés minden formája ellen;

— a befogadó társadalom kialakításához alapvető fontosságú a sokféleségben is meglevő egység ösztönzése az oktatási és képzési szakpolitikában, tekintettel többek között az 1957-es Római Szerződések 60. évfordulójára,

HANGSÚLYOZZÁK, hogy:

— a mindenkire kiterjedő magas színvonalú oktatás megvalósítása céljából az oktatásnak és képzésnek ösztönöznie kell az inkluzív diverzitás előmozdítását, úgy, hogy minden tanuló fel legyen vértezve az EU demokratikus értékeinek, alapvető jogainak, a társadalmi befogadásnak, a megkülönböztetésmentességnek és az aktív polgári szerepvállalásnak a megerősítéséhez, képviseletéhez és előmozdításához szükséges szociális, polgári és interkulturális kompetenciákkal;

— az inkluzív, magas színvonalú oktatás biztosítását az egész életet átfogó szemszögből kell tekinteni, és annak az oktatás minden aspektusára ki kell terjednie. Annak minden tanuló számára minden életkorban biztosítottnak és hozzáférhetőnek kell lennie, beleértve azokat a tanulókat is, akik nehézségekkel küzdenek, mint például a sajátos nevelési igényű, a fogyatékossággal élő, a hátrányos társadalmi-gazdasági hátterű, a migráns hátterű, illetve a hátrányos földrajzi helyzetű területekről vagy háború sújtotta övezetekből származó tanulók, nemüktől, faji vagy etnikai származásuktól, vallásuktól vagy meggyőződésüktől, fogyatékosságuktól, életkoruktól vagy szexuális irányultságuktól függetlenül;

ELISMERIK, hogy:

— az ENSZ inkluzív és méltányos, magas színvonalú oktatás biztosítására és az egész életen át tartó tanulási lehetőségek mindenki tekintetében történő előmozdítására vonatkozó 4. fenntartható fejlesztési céljában meghatározottaknak megfelelően magas színvonalú oktatás és képzés révén biztosítani kell, hogy minden tanuló elsajátítsa a fenntartható fejlődés előmozdításához szükséges kompetenciákat (tudást, készségeket és magatartást), többek között a fenntartható fejlesztéssel és életmódokkal, az emberi jogokkal és a nemek közötti egyenlőséggel, a béke és erőszakmentesség kultúrájának, a globális polgárságnak, valamint a kulturális sokféleség és a kultúra fenntartható fejlődéshez való hozzájárulása nagyra becsülésének előmozdításával kapcsolatos oktatáson keresztül;

— a mindenkire kiterjedő, befogadáson, egyenlőségen, méltányosságon, megfelelő kompetenciákon és értékeken alapuló, magas színvonalú oktatás és képzés hozzájárul a foglalkoztathatóság, a vállalkozói szellem, az innovatív gondolkodásmód, a digitális készségek és kompetenciák, valamint az aktív polgári szerepvállalást célzó holisztikus tanulói fejlődés előmozdításához is;

— az egyenlőség és a méltányosság nem azonos fogalmak, és az oktatási rendszereknek el kell rugaszkodniuk az „egyöntetűség” hagyományos szemléletétől. A mindenkire kiterjedő esélyegyenlőség döntő fontosságú, de nem elegendő: a „méltányosságnak” továbbra is meg kell nyilvánulnia az oktatási és képzési rendszerek által kínált tanulási célokban, tartalmakban, tanítási módszerekben és tanulási formákban, hogy megvalósulhasson a mindenkire kiterjedő magas színvonalú oktatás;

HANGSÚLYOZZÁK, hogy:

— az oktatási és képzési rendszereknek megoldást kell kínálniuk a tanulók eltérő szükségleteire, képességeire és kapacitására, és tanulási lehetőségeket kell kínálniuk mindenki számára formális, nem formális és informális oktatási környezetben egyaránt;

— több támogatást kell biztosítani a tanárok, oktatók és egyéb oktatási személyzet számára, hogy sikeresen tudjanak működni olyan képzési rendszerekben, amelyek rugalmas tanulási pályákat tesznek lehetővé és megfelelnek a tanulók különböző szükségleteinek, képességeinek és kapacitásának. Szükség esetén e tanulási pályáknak személyre szabottaknak kell lenniük, alulról felfelé kell építkezniük és együttműködésen kell alapulniuk,

— az oktatást és képzést nem lehet a társadalmi, politikai, történelmi, környezeti és gazdasági aspektusoktól elkülönülten vizsgálni. Az oktatás- és képzési politika elsődleges szerepét az együttműködés szellemében ki kell egészíteniük és támogatniuk kell más szakpolitikai területeknek, a mindenkire kiterjedő magas színvonalú oktatás megvalósulása érdekében;

FELKÉRIK A TAGÁLLAMOKAT, HOGY NEMZETI KÖRÜLMÉNYEIKNEK MEGFELELŐEN:

1. mérlegeljék olyan, egész iskolára kiterjedő, közösségi megközelítés alkalmazását, amely ösztönzi az együttműködést mind a teljes iskolai közösséggel (5), mind az érdekelt feleknek a tágabb közösségből kikerülő szélesebb körével (6), hogy kezelni lehessen olyan kérdéseket, amelyek tekintetében az iskolák nem rendelkeznek és nem is rendelkezhetnek a szükséges szakértelemmel. Ez elő fogja segíteni a mindenkire kiterjedő inkluzív és méltányos, magas színvonalú oktatás megvalósulását;

2. mozdítsanak elő demokratikus és inkluzív iskolai kultúrát és ethoszt, amely nagyra értékeli a sokféleséget, ösztönzi a média- és információs műveltséget az információk kritikus és átgondolt értékelése céljából, és felhívja a figyelmet a manipulációra és a propagandára, teret hagy a párbeszédre és a vitás kérdések tisztázására, és amely ösztönző környezetet és táptalajt biztosít ahhoz, hogy minden tanuló teljes mértékben kibontakoztathassa a benne rejlő potenciált;

3. mozdítsák elő olyan intézkedések kidolgozását és elfogadását, amelyek lehetővé teszik a társadalmi kirekesztésnek, a megfélemlítésnek, a korai iskolaelhagyásnak és az esetlegesen erőszakos szélsőségességhez vezető radikalizálódás korai jeleinek a felismerését és megelőzését;

4. ösztönözzék, hogy minden tanuló számára lehetőség nyíljon rugalmas tanulási pályát választani, amely többek között lehetővé teszi szakmai készségek és szakképesítések fejlesztését, formális programok, vállalati képzések, digitális és távtanulás ötvözését, a nem formális és az informális tanulás elismerését, és amely a szakképzési intézmények, az üzleti vállalkozások, a szociális partnerek és más érdekelt felek közötti erős partnerségeken alapul;

5. fontos korai nevelési intézkedésként ösztönözzék a magas színvonalú kisgyermekkori nevelést és gondozást, és ehhez kapcsolódóan hozzanak támogató intézkedéseket a sajátos nevelési igényű gyermekek érdekében, figyelembe véve adott esetben a kisgyermekkori nevelés és gondozás minőségi keretének alapelveit (7). Bizonyítékok igazolják, hogy a magas színvonalú kisgyermekkori nevelés és gondozás olyan fontos szakpolitikai intézkedés, amely képes csökkenteni az egyenlőtlenségeket az egyén egész életen át tartó tanulási pályája során;

6. ösztönözzenek olyan megközelítéseket, amelyek támogatják a tanulókat az oktatás és képzés során, többek között a tanulási tapasztalatokkal kapcsolatos tanulói visszajelzések összegyűjtése révén, azokkal a befogadást és méltányosságot célzó rendelkezésekkel együtt, amelyek a különböző indulási pozíciók kompenzálására törekszenek, vagyis amelyek túllépnek az esélyegyenlőségen, ezzel biztosítva az inkluzív diverzitást és a méltányosság terén való előrelépést;

7. ösztönözzék a digitális oktatással kapcsolatos tájékozottságot az oktatási és képzési programokon belül a színvonal, a méltányosság és a befogadás növelése érdekében, annak tudatában, hogy a sikeres végrehajtás a megfelelő tartalomra, infrastruktúrára (8), támogatásra (9) és kultúrára (10) is kiterjedő kombinált megközelítést tesz szükségessé;

8. szükség esetén dolgozzanak ki olyan különböző oktatási pályákat, amelyek mind tanúsítványszerzéshez vezetnek, és mozdítsák elő a rugalmas tanulási pályákat. Ez a tanulók minden típusát támogatni fogja azzal, hogy lehetőséget biztosít számukra elismert képesítések megszerzésére, hogy ennek birtokában kellően foglalkoztathatók legyenek és biztosított legyen személyes fejlődésük;

9. támogassák a tanárokat, az oktatókat és az oktatásban részt vevő egyéb személyzetet, növeljék motivációjukat és bővítsék kompetenciáikat – egyebek mellett az érzelmi intelligencia és a szociális készségek terén – annak érdekében, hogy kezelni tudják a sokféleséget. Mindezt a tanári alapképzési programok, valamint a folyamatos szakmai továbbképzések keretében kell megvalósítani, többek között digitális oktatás, gyakorlati eszközök rendelkezésre bocsátása, folyamatos támogatás és iránymutatás révén, továbbá annak ösztönzésével, hogy a tanerő sokszínűbb legyen;

10. a befogadás előmozdítása, valamint az összetartozás érzésének és a pozitív énképnek az erősítése érdekében ösztönözzék, hogy az oktatási és képzési intézmények, a helyi közösségek, a helyi és regionális közigazgatási szervek, a szülők, a tágabb család, az ifjúságpolitikai szereplők, az önkéntesek, a szociális partnerek, a munkaadók és a civil társadalom együttműködjenek egymással és innovatív megközelítéseket alakítsanak ki, és ezáltal elősegítsék az erőszakos szélsőségességhez vezető radikalizálódás megelőzését (11), valamint azt, hogy az oktatás tartalma, továbbá a pedagógiai módszerek és eszközök naprakészek és a helyi viszonyok között relevánsak legyenek;

11. ösztönözzék az oktatás és az egyéb releváns területek – például a kultúra, az ifjúságpolitika, a sport, a foglalkoztatás, a jólét, a biztonság, valamint a társadalmi befogadással kapcsolatos egyéb tevékenységi területek – közötti szorosabb együttműködést és innovatív megközelítéseket; és amennyiben szükséges, gondoskodjanak róla, hogy a szociális, a kulturális, az ifjúságügyi, a gazdasági és az oktatási szakpolitikák kölcsönösen támogassák egymást az inkluzív diverzitás biztosítása érdekében (12);

12. ösztönözzék a számonkérés és az értékelés különféle formáinak alkalmazását annak biztosítása érdekében, hogy különböző tanulási formák érvényesülhessenek;

13. mérlegeljék olyan tantervek és pedagógiai megközelítések alkalmazását, amelyek tükrözik a tanulók társadalmi, kulturális és egyéb szempontból vett sokféleségét;

14. támogassák a felsőoktatási intézményeket az annak biztosítására irányuló törekvéseikben, hogy az alulreprezentált csoportok nagyobb arányban vegyenek részt a felsőoktatásban és közülük többen szerezzenek felsőfokú képesítést, továbbá ösztönözzék az oktatási személyzet és a diákok civil közéleti szerepvállalását;

15. mozdítsák elő a harmadik országbeli állampolgárok, ideértve a közelmúltban érkezett, nemzetközi védelemben részesülő személyek oktatáson belüli integrációját, többek között nyelvtanulás révén;

FELKÉRIK A BIZOTTSÁGOT, HOGY:

1. továbbra is segítse elő a mindenkire kiterjedő, magas színvonalú, inkluzív és méltányos oktatás megteremtésével kapcsolatos bevált gyakorlatok és innovatív megközelítések cseréjét, például az „Oktatás és képzés 2020” munkacsoportjai, azon belül is különösen a polgári szerepvállalásnak, valamint közös értékeinknek: a szabadságnak, a toleranciának és a megkülönböztetésmentességnek az oktatás által történő előmozdításával foglalkozó munkacsoport révén, továbbá segítse elő a bevált gyakorlatok online gyűjteményének összeállítását;

2. például az európai strukturális és beruházási alapokon keresztül mozdítsa elő olyan megfelelő és hatékony beruházások megvalósulását, amelyek segítségével valósággá válhat a mindenkire kiterjedő, magas színvonalú, inkluzív és méltányos oktatás;

3. támogassa a partneri tanácsadást az oktatásban megvalósítandó „inkluzív diverzitás” témájában oly módon, hogy találkozókat rendez a tagállamok közigazgatási szerveitől érkező szakemberek számára azzal a céllal, hogy egyrészt külső tanácsadást nyújtsanak a támogatást kérő országoknak, másrészt megosszák egymással tapasztalataikat és ismereteiket. A Bizottság megvizsgálhatná annak lehetőségét is, hogy tovább erősítsék a partneri tanácsadást, egyebek mellett az oktatással foglalkozó közigazgatási szervek közötti rövid távú szakmai látogatások formájában.

4. fokozza az egymástól való tanulást az inkluzív diverzitás területén, különösen a tanároknak szóló Erasmus+ szakmai továbbképzési mobilitási programok révén, és fejlessze tovább az eTwinning platformot, a School Education Gateway portált és az iskolák rendelkezésére álló európai eszközkészletet (European Toolkit for schools);

5. a kölcsönös tisztelet, a megkülönböztetésmentesség, az alapvető szabadságok és a szolidaritás uniós szintű előmozdítása során építsen az Európai Unió Alapjogi Ügynökségének munkájára;

6. az Európai Ügynökség a Sajátos Nevelési Igényű Tanulókért és az Inkluzív Oktatásért munkájára építve nyújtson tényeken alapuló tájékoztatást és iránymutatást az inkluzív oktatás megvalósításáról;

7. szervezzen tájékoztató tevékenységeket, például konferenciát arról, hogy az inkluzív diverzitás milyen szerepet játszhat a mindenkire kiterjedő magas színvonalú oktatás megteremtésében, szem előtt tartva a más nemzetközi szervezetek által indított hasonló kezdeményezéseket;

8. az inkluzív és minőségi oktatásra vonatkozó tevékenységek előkészítése és végrehajtása során vegye figyelembe ezeket a következtetéseket.

(1) UNESCO (2015): „Education 2030: Framework fór Action – Towards inclusive and equitable quality education and lifelong learning for all” (Oktatás 2030: Cselekvési keret – Inkluzív, méltányos, magas színvonalú oktatás és egész életen át tartó tanulás mindenki számára), 2. o.

(2) A 2015. novemberi közös jelentés az oktatás és a képzés terén folytatott európai együttműködés stratégiai keretrendszerének végrehajtásáról (Oktatás és képzés 2020) (14440/1/15 REV 1).

(3) Nyilatkozat a polgári szerepvállalásnak, valamint közös értékeinknek: a szabadságnak, a toleranciának és a megkülönböztetésmentességnek az oktatás által történő előmozdításáról, Párizs, 2015. március 17.

(4) 15418/16.

(5) Az iskolai vezetők, a tanító és nem tanító személyzet, a tanulók, a szülők és a családok.

(6) Például szociális szolgálatok, ifjúsági szolgálatok, az érintettekkel kapcsolatba kerülő szociális munkások, pszichológusok, ápolók, beszéd- és nyelvterapeuták, tanácsadók, helyi hatóságok, nem kormányzati szervezetek, üzleti vállalkozások, szövetségek, önkéntesek.

(7) „Proposal for Key principles of a Quality Framework for Early Childhood Education and Care” – A kisgyermekkori neveléssel és gondozással foglalkozó munkacsoportnak az Európai Bizottság égisze alatt készült jelentése, 2014. október.

(8) Berendezések (széles sáv, 4G, a támogatott technológia és a „Hozd a saját eszközöd” elv támogatása), szoftver-infrastruktúra, különösen portálok és adattárak, valamint hálózatok.

(9) Szisztematikus ösztönző intézkedések és képzések annak lehetővé tétele érdekében, hogy a tanárok kísérletezhessenek digitális pedagógiai módszerekkel, beleértve a csoportos tanulási pedagógiai módszereket is, valamint a legjobb gyakorlatok szűrése és terjesztése mind a tanárok, mind a nemzeti szakpolitika szintjén.

(10) Az oktatási koncepciónak, szakpolitikáknak és stratégiáknak el kell mozdulniuk a technológia népszerűsítésétől a technológia által támogatott, nyitott és összekapcsolt kultúra előmozdításának irányába.

(11) A Tanács és a tagállamok kormányainak a Tanács keretében ülésező képviselői által elfogadott következtetések az erőszakos szélsőségességhez vezető radikalizálódás megelőzéséről, 14276/16, 6. o.

(12) Nyilatkozat a polgári szerepvállalásnak, valamint közös értékeinknek: a szabadságnak, a toleranciának és a megkülönböztetésmentességnek az oktatás által történő előmozdításáról, Párizs, 2015. március 17., 5. o.